Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Ïðîåêò

З  А  К  О  Н

ЗА изменение и допълнение на Закона за предучилищното и училищното образование

(Обн., ДВ, бр. 79 от 2015 г.; изм. и доп., бр. 98 и 105 от 2016 г., бр. 58 и 99 от 2017 г., бр. 24, 92 и 108 от 2018 г., бр. 24, 42, 100 и 101 от 2019 г. и 
бр. 17 и 82 от 2020 г.)

§ 1. В чл. 11 се правят следните изменения и допълнения:

1. В ал. 1 накрая се добавя „и не допуска налагането на идеологически, политически или религиозни доктрини“. 

2. В ал. 2 думите „не се допуска налагането на идеологически и/или религиозни доктрини“ се заменят със „се забранява осъществяването на политическа и партийна дейност“. 

§ 2. В чл. 28 се създава ал. 5:

„(5) Принципът на автономията не може да се нарушава чрез осъществяване на политическа дейност в детските градини, училищата и центровете за подкрепа за личностно развитие.“

§ 3. В чл. 211 се създава ал. 4:

„(4) Педагогическият специалист при изпълнение на своите функции е политически неутрален и не може да налага идеологически и политически убеждения.“

§ 4. В чл. 254 се създава ал. 4:

„(4) Началникът на регионално управление на образованието при изпълнение на своите функции е политически неутрален и не може да осъществява политическа дейност.” 

§ 5. В чл. 255 се създава ал. 5:

„(5) Служител в регионално управление на образованието при изпълнение на своите функции е политически неутрален и не може да осъществява политическа дейност.”

Законът е приет от 46-ото Народно събрание на ……………………. 2021 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Ива Митева)

МОТИВИ

към проекта на Закон за изменение и допълнение на Закона за предучилищното и училищното образование

•	Причини, които налагат предлаганите промени:

През последните години в системата на предучилищното и училищното образование се наблюдават крайно обезпокоителни процеси, свързани с осъществяване на политическа и партийна дейност, както и свързаните с тази дейност зависимости, което е категорично неприемливо. Безспорно е, че системата на предучилищното и училищното образование трябва да бъде надпартийна, деполитизирана и свободна от налагане на идеологически и политически доктрини. Поради това е важно на законово ниво да бъдат проведени посочените принципи за политическа неутралност. Това се изразява в недопускането педагогически специалисти в системата да извършват политическа дейност и да налагат политически и идеологически убеждения на децата и учениците при провеждането на учебния процес. От друга страна, са налице множество случаи, при които служители от регионалните управления на образованието в страната също извършват политическа дейност и участват активно в мероприятия по време на предизборни кампании за различните видове избори в страната както в процеса на осъществяване на агитация, така и в качеството им на кандидати от името на партии и коалиции. По този начин в системата на предучилищното и училищното образование, която по презумпция следва да е неполитизирана и надпартийна, се създават видими зависимости от политическо и партийно естество в нейната йерархия и управление. Подобни дейности, свързани с изразяване на политически убеждения и предизборна агитация, накърняват принципа на политическата неутралност и може да доведат до недопустими последици за системата на предучилищното и училищното образование за сметка на професионалното и експертното начало при нейното функциониране, назначения и управление и в интерес на образователния процес на децата и учениците.

•	С предлаганите промени се цели:

•	да се обърне особено внимание върху принципа за политическата неутралност в контекста на обществените отношения в системата на предучилищното и училищното образование както по отношение на началниците на регионалните управления на образованието и служителите в тях, така и по отношение на педагогическите специалисти; 

•	да се осигури независимост на системата на предучилищното и училищното образование и нейното управление от идеологически и политически доктрини и зависимости;

•	да се забрани провеждането на политическа и партийна дейност и предизборна агитация в системата на предучилищното и училищното образование;

•	високата експертиза и професионализъм да се издигнат в основен принцип при назначенията, управлението и контрола на системата на предучилищното и училищното образование;

•	да се създаде неполитизирана и надпартийна среда в системата на предучилищното и училищното образование с оглед на нейното ефективно, ефикасно и прозрачно управление и функциониране в интерес на децата и учениците.

•	Финансови и други средства, необходими за прилагането на новата уредба:

Предложеният проект не изисква допълнителни финансови или други средства.

•	Очаквани резултати от прилагането на предложените промени са:

В резултат на приемането на закона ще се направи сериозна крачка в посока на независимостта и деполитизирането на системата на предучилищното и училищното образование. Ще се осигурят политическа неутралност и съответната независимост при изпълнение на държавната служба, предполагащи като резултат държавните служители при изпълнение на службата да се ръководят единствено от закона и законосъобразните актове на органите на държавната власт, спазването и защитата на правата, законните интереси и свободите на гражданите и интересите на държавата. Очакванията са да бъде ограничена възможността за оказване външно въздействие върху лицата, които изпълняват педагогически функции в системата на предучилищното и училищното образование, както и върху държавните служители в регионалните управления на образованието.

С промените ще се възпрепятства възможността за използване ресурсите и влиянието, които предоставя системата на предучилищното и училищното образование за провеждане на политическа и партийна дейност, предизборна агитация и др., за сметка на фокусиране върху функционирането на системата в интерес на обществото. 

Очакваните резултати са свързани с премахване на политическата и партийната дейност в системата на предучилищното и училищното образование, недопускане на политическото и партийното влияние и зависимости при нейното функциониране, назначения, управление и контрол.

•	Анализ за съответствие с правото на Европейския съюз
Със законопроекта не се транспонират актове на Европейския съюз, поради което не се налага изготвяне на справка за съответствие с европейското право.

МИНИСТЪР-ПРЕДСЕДАТЕЛ:

    (Стефан Янев)

Р Е П У Б Л И К А   Б Ъ Л Г А Р И Я
МИНИСТЕРСКИ СЪВЕТ

№……….………………….		
……………………. 2021 г.	ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ИВА МИТЕВА	

УВАЖАЕМА ГОСПОЖО МИТЕВА,

На основание чл. 87, ал. 1 от Конституцията на Република България изпращам Ви одобрения с Решение  .................. на Министерския съвет от 2021 г. проект на Закон за изменение и допълнение на Закона за предучилищното и училищното образование.

Приложения: 
1. Мотиви към проекта на Закон за изменение и допълнение на Закона за предучилищното и училищното образование.
2. Частична предварителна оценка на въздействието.
3. Справка от Министерството на правосъдието за съответствие с конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

(Стефан Янев)